Meirihluti allsherjar - og menntamálanefndar Alþingis leggur til að frumvarp innanríkisráðherra um skýrara bann við áfengisauglýsingum verði samþykkt og lögin taki gildi 1. júlí næstkomandi . Í nefndarálitinu er á það bent , að bann við auglýsingum á áfengi hafi verið í gildi frá árinu 1928 en markmiðið sé að koma í veg fyrir að farið sé á svig við gildandi lög eins og viðgengist hefur undanfarin ár . Með frumvarpinu er lagt til að gerðar verði breytingar á lögunum sem miða að því að koma í veg fyrir að farið sé í kringum bannið , en slíkt hefur viðgengist þegar óáfeng vara er auglýst með ríkri tilvísun til hinnar áfengu . Því er mælt fyrir um það í frumvarpinu að bannið nái til þess þegar vökvi sem er undir 2,25% af hreinum vínanda er auglýstur ef um er að ræða markaðssetningu í umbúðum sem getur skapað hættu á ruglingi milli áfengu vörunnar og hinnar óáfengu . Einnig er lagt til að eftirlit með banni gegn brotum við auglýsingum á áfengi verði hjá Neytendastofu en ekki hjá lögreglu líkt og nú tíðkast . Því er kveðið á um að Neytendastofa geti lagt stjórnvaldssektir á einstakling eða lögaðila sem af ásetningi eða gáleysi brýtur gegn banninu og geta þær numið allt að 20 milljónum króna . „ Auglýsingum er ætlað að byggja upp eftirspurn . Aukin eftirspurn eftir áfengi eykur neyslu þess og aukin neysla eykur samfélagslegan skaða af neyslunni . Dauðsföllum fjölgar , sem og slysum og sjúkdómum sem rekja má til neyslunnar . Þá eykst kostnaður í heilbrigðis - , félags - og dómskerfi og veldur einstaklingum óþarfa þjáningum og fjölskyldum sárum harmi . Vert er að hafa í huga að þær auglýsingar sem frumvarpið fjallar um er sérstaklega beint að ungu fólki , “ segir í áliti meirihlutans og áréttað að um langa tíð hafi verið bannað að auglýsa áfengi hér á landi .